‘સુનયના, આને આવડશે શું તે તું..’ નીલાબેન અકળાઈને બોલ્યા. ‘તેને ખાસ કામ નથી આવડતું પણ તમે એને એક જ વાર બતાવશોને તો તરત આવડી જશે. ના નહીં પાડતાં તાઈ… પગાર જશે તો મને તાણ પડશે…’ સુનયનાબાઈ કરગરીને બોલી. પેલી છોકરી તેની મા સામે ટગર ટગર જોતી હતી. યોગેનભાઈથી ન રહેવાયું, ‘ઠીક છે ભલે આવતી. શું નામ છે ?’ દેવલી…’ પેલી છોકરી બોલી. સુનયનાબાઈએ હાથ જોડી તેમનો આભાર માન્યો. દેવલી ચૂપચાપ બધી વાતો સાંભળતી ઊભી હતી. નીલાબેન કાંઈક બડબડ કરતા રસોડામાં ચાલ્યા ગયા. યોગેનભાઈ તરત જ ત્યાં ગયા, ‘શું થયું નીલા ? કેમ આટલી ગુસ્સે થઈ ગઈ ?’ શું તમે કહી દીધું ભલે આવતી. નથી તેને કામ આવડતું, નથી રસોઈ આવડતી…’ નીલાબેનનો ગુસ્સો સાતમા આસમાને હતો.